b"\n_START_ARTICLE_\nIogurt\n_START_SECTION_\nOrigen del iogurt\n_START_PARAGRAPH_\nTot i que no est\xc3\xa0 del tot determinat, el seu origen se situa a l\xe2\x80\x99\xc3\x80sia central i arriba a Europa a trav\xc3\xa9s de Turquia i Bulg\xc3\xa0ria. El iogurt va apar\xc3\xa8ixer en els pobles n\xc3\xb2mades, que transportaven la llet fresca que obtenien dels animals en bosses generalment fetes de pell de cabra. La calor i el contacte entre la llet i la pell de l\xe2\x80\x99animal afavoria a la multiplicaci\xc3\xb3 dels bacteris \xc3\xa0cids que fermentaven la llet. Aix\xc3\xad, la llet es convertia en una massa semis\xc3\xb2lida i coagulada. Despr\xc3\xa9s de consumir-se el iogurt obtingut d'aquesta manera, tornaven a emplenar les bosses de llet que, gr\xc3\xa0cies als residus de l\xe2\x80\x99aliment anterior, tornava a fermentar. El iogurt es va convertir en un aliment b\xc3\xa0sic en els pobles n\xc3\xb2mades per la facilitat de transport i de conservaci\xc3\xb3.\n_START_SECTION_\nBacteris que el produeixen\n_START_PARAGRAPH_\nNom\xc3\xa9s es reconeix com a iogurt el producte resultant de la fermentaci\xc3\xb3 de la llet per la multiplicaci\xc3\xb3 dels lactobacils i els estreptococs, per tant els principals components dels iogurt s\xc3\xb3n aquests dos g\xc3\xa8neres de bacteris. S\xc3\xb3n eubacteris i dins d'aquest grup, s\xc3\xb3n bacteris de l'\xc3\xa0cid l\xc3\xa0ctic. S\xc3\xb3n anaer\xc3\xb2bics tolerants a l\xe2\x80\x99oxigen, grampositius i fermentatius._NEWLINE_Els Lactobacillus bulgaricus es troben principalment a l\xe2\x80\x99intest\xc3\xad prim. Augmenten les defenses immunit\xc3\xa0ries i creen una barrera contra Escherichia coli. La seva temperatura \xc3\xb2ptima de creixement \xc3\xa9s entre 42 \xc2\xb0C i 45 \xc2\xb0C. \xc3\x89s el causant de la disminuci\xc3\xb3 del pH i pot produir fins a un 2,7% de l\xe2\x80\x99\xc3\xa0cid l\xc3\xa0ctic. Tamb\xc3\xa9 hidrolitza les prote\xc3\xafnes, per aquesta ra\xc3\xb3 s\xe2\x80\x99alliberen amino\xc3\xa0cids que afavoreixen el creixement del bacteri Streptococcus thermophillus. _NEWLINE_Els estreptococs es troben a l\xe2\x80\x99aparell digestiu i produeixen \xc3\xa0cid l\xc3\xa0ctic com a principal producte de la fermentaci\xc3\xb3. Creixen millor entre 37 \xc2\xb0C i 40 \xc2\xb0C, tot i que poden resistir temperatures de 50\xc2\xb0C i fins i tot de 65\xc2\xb0C durant trenta minuts.\n_START_SECTION_\nProc\xc3\xa9s d'elaboraci\xc3\xb3\n_START_PARAGRAPH_\nEl iogurt s'elabora a partir de llet sencera, semidesnatada o desnatada i un in\xc3\xb2cul bacteri\xc3\xa0, normalment restes de iogurt ja fermentat. En el proc\xc3\xa9s de fermentaci\xc3\xb3, que acostuma a durar unes poques hores, els microorganismes dels g\xc3\xa8neres Lactobacillus i Streptococcus es multipliquen. En el proc\xc3\xa9s es genera \xc3\xa0cid l\xc3\xa0ctic a partir de la descomposici\xc3\xb3 de la lactosa i petites proporcions d'altres \xc3\xa0cids grassos de cadena curta, que s\xc3\xb3n els responsables de l'acidesa i textura final del iogurt, ja que el pH \xc3\xa0cid fa precipitar la case\xc3\xafna de la llet. _NEWLINE_Molt probablement aquests i altres productes de la fermentaci\xc3\xb3 s\xc3\xb3n els que impedeixen el creixement de microorganismes pat\xc3\xb2gens i retarden la putrefacci\xc3\xb3 del producte. En el iogurt elaborat i perqu\xc3\xa8 nominalment se'l pugui anomenar aix\xc3\xad, la proporci\xc3\xb3 entre Streptococcus sp. i Lactobacillus caseii ha de ser de meitat i meitat.\n_START_SECTION_\nBeneficis nutricionals i per a la salut\n_START_PARAGRAPH_\nUn dels efectes dels bacteris que contenen \xc3\xa9s la reducci\xc3\xb3 dels s\xc3\xadmptomes de la diarrea aguda causada per infeccions. Tamb\xc3\xa9 s\xe2\x80\x99ha demostrat la seva capacitat contra la colonitzaci\xc3\xb3 de l\xe2\x80\x99est\xc3\xb3mac pel bacteri Helicobacter pylori, causant de l'\xc3\xbalcera p\xc3\xa8ptica._NEWLINE_El iogurt aporta beneficis despr\xc3\xa9s de tractaments amb antibi\xc3\xb2tics orals. La flora intestinal est\xc3\xa0 molt afectada despr\xc3\xa9s d'aquest tipus de tractaments. De fet, a l'intest\xc3\xad es genera una de les vitamines essencials, la vitamina K, sintetitzada per bacteris coliformes. El consum de iogurt fresc i no pasteuritzat, amb bacteris vius, afavoreix la repoblaci\xc3\xb3 de l'intest\xc3\xad per la seva flora bacteriana."